Dato: 7.september 2018

Til

Fiskeristyrelsen

Nyropsgade 30

1780 København V

Pr. mail: mail@fiskeristyrelsen.dk

H Ø R I N G S S V A R

vedr. j. nr. 18-4472-000118, høring af ansøgning om tilladelse etablering af to kulturbankeområder til blåmuslinger på havbunden i Livø Bredning i Limfjorden.

Danmarks Naturfredningsforening har modtaget Fiskerikontrolkontorets orientering om

høring af Foreningen Muslingeerhvervets to ansøgninger om tilladelse til etablering af to stk. 15 ha store kulturbankeområder i Livø Bredning, benævnt hhv. anlæg K363 og K364, beliggende 1-2 km sydøst for Ejerslev Lyng på Mors.

I den forbindelse skal DN bemærke følgende:

Hverken ansøgning eller høringsmateriale belyser strømforhold, bundforhold eller den marine natur i det område af Livø Bredning, hvor de to kulturbanker påtænkes anlagt.

Inden ansøgningen eventuelt imødekommes må det derfor være en betingelse, at bundforhold og den marine natur undersøges nærmere, specielt med henblik på at fastslå ålegræssets udbredelse på lokaliteterne – jfr. Bekendtgørelse om kulturbankeproduktion af muslinger og østers § 6 stk. 2, der fastslår, at udlægning af kulturbanker ikke må påvirke ålegræssets udbredelsesmuligheder.

Desuden bør det være en forudsætning for en eventuel imødekommelse af ansøgningen, at det gennem konkrete undersøgelser fastslås, at der ikke findes stenrev eller ralforekomster med makroalge­bevoksninger på lokaliteterne.

Hverken ålegræsområder, stenrev eller grus- og ralforekomster med makroalgebevoksninger tåler udlæg af muslingeyngel eller høst med skraber. Forekommer de beskrevne forhold derfor på lokaliteterne, bør ansøgningerne ikke imødekommes.

Det bør fremgå af en eventuel tilladelse, hvilke former for pleje, der tillades i driftsperioden, herunder om der kan udlægges substrat samt typen og proveniensen af evt. tilladt substrat. Det bør tilsvarende fremgå, om foranstaltninger mod predation, eksempelvis over for fugle og søstjerner, kan tillades. Hvis det er tilfældet, bør de tilladte afværgeforanstaltninger beskrives specifikt i tilladelsen.

Lokaliteten for de påtænkte kulturbanker ligger i en nærmeste afstand af ca. 2100 meter fra Natura 2000 område H16, Løgstør Bredning m.m. Inden en eventuel tilladelse kan gives, bør den eventuelle påvirkning af Natura 2000-området belyses – herunder indvirkning på hvinand (udpeget i Fuglebeskyttelsesområde 12).

Endelig bør en eventuel tilladelse indeholde klare, kontrollerbare vilkår om, hvilken egen- og myndighedskontrol, der skal foretages under udlægningen af ynglen, under driftsperioden og ved høst. Herunder bør det fremgå, hvilke mængder yngel, der tillades udlagt, mængden af høstede muslinger og mængden af eventuel afværgefangst af søstjerner.

Af ansøgningen fremgår, at man også påtænker at anvende muslingeyngel fra ”østkysten”. Det er DN’s opfattelse, at der ved anlæg af muslingekulturbanker af sygdomsmæssige årsager kun bør anvendes yngel af lokal proveniens, dvs. yngel fra Limfjorden.

Det er tilsvarende DN’s opfattelse, at yngel til udlægning på kulturbanker skal stamme fra enten klækkerier eller opvækst på liner i vandsøjlen. Anvendes opskrabet yngel fra havbunden indebærer anlæg og drift af kulturbanker to gange bundskrabning – og dermed en fordobling af skaderne på havbundens plante- og dyreliv.

Af høringsmaterialet fremgår, at høringsfristen er ekstraordinær kort, fordi ansøgerne ellers ikke kan nå at anlægge de to kulturbanker i starten af september måned. Det er imidlertid DN’s klare standpunkt, at en forceret ansøgningsprocedure under ingen omstændigheder må føre til mangelfuld eller summarisk sagsbehandling og afgørelse. Det gælder specifikt i denne sag, hvor de foreliggende oplysninger i ansøgningerne og høringsbrevet må karakteriseres som mangelfulde.

Venlig hilsen

Danmarks Naturfredningsforenings

Sekretariat v. Henning Mørk Jørgensen, havbiolog, 31193235, hmj@dn.dk

Vesthimmerland-afdeling v. formand Svend Dahl

Morsø-afdeling v. formand Mette Jensen